收集

收集，又有寫做集，係種嗜好，指玩收集嘅人走去搵某一個類型嘅物品，搵咗返嚟之後會將呢啲物品分類好，仲會對搵咗返嚟嗰啲物品進行維護同保存，即係唔淨只想自己啲收藏品有咁齊得咁齊，仲想確保自己啲收藏品企企理理，可以攞去展示畀人睇。

好多細細件嘅物品都會畀人攞嚟收集，例子有郵票、銀仔或者某啲畀人覺得好睇嘅昆蟲... 呀噉，大件啲嘅到古董同傢俬，都可以攞嚟收集。

收集同收藏涉及唔少學問：首先，收藏品可以係啲唔多襟擺嘅嘢，例如想像有人收藏昆蟲標本，昆蟲標本原則上係昆蟲屍體，屍體就噉擺喺度會腐爛，所以收藏家有必要同啲標本做啲工夫以便保存；除此之外，某啲形式嘅收藏仲可以升值，可以攞嚟做投資。

常見搜集品

一個人要玩收集收藏，首先就要知自己想收集啲乜。會畀人攞嚟收集嘅物品多數都係啲有欣賞價值嘅嘢，當中話一類物品有「欣賞價值」可能係因為呢樣嘢畀人覺得好睇，又或者係具有某啲特殊嘅文化意義。最基本上，搜集品可以分做兩大類：
自然物品
生物標本
昆蟲，尤其係蝴蝶同甲蟲等色水鮮艷形態多變嘅昆蟲；
岩石同礦物，呢啲嘢喺化學成份同外形上又係可以好多變；地質學。
葉，唔同植物物種嘅葉形狀可以好唔同，廿一世紀初有方法保存植物嘅葉，防止佢哋腐爛；
貝殼，又係喺外形上可以多變得好交關；
人造物品
好似係畫、雕塑或者花樽等嘅視覺藝術作品；
古董；
銀仔；
好似係公仔同陀螺等嘅玩具；
樂器；
音樂盒；
郵票；
黑膠碟；
集換式咭；
懷舊嘅電子遊戲；
葡萄酒，尤其係陳年嘅葡萄酒好多時都畀人覺得零舍好飲。
隨住廿一世紀初互聯網相關科技普及化，唔少人開始收集收藏虛擬物品，例如係網上遊戲裏面啲武器呀噉；虛擬經濟嘅概念。
... 呀噉。

收藏家可以响好多方面有個體差異：有啲收藏家係所謂嘅完成主義者，堅持一定要將佢哋啲目標物品冚唪唥儲齊嗮，仲會肯畀高價買自己想收集嘅嘢，但又有好多收藏家淨係「收集到咁上下數量」就已經心滿意足嗰隻；除此之外，收藏家又可以喺「有幾惜啲收藏品」依點上有差異－有啲收藏家會好小心翼翼噉保養住自己啲收藏品，會將啲珍藏收埋喺玻璃造嘅箱入面，想確保啲收藏品唔會整污糟，同時又有啲收藏家會攞自己啲收藏品去用，例如係收藏公仔合桃鉗嘅人攞住自己啲收藏品去開合桃。

行為理論

有唔少學術領域嘅研究者都有興趣剖析「點解人會有興趣收集嘢」依條問題－動物行為學同心理學响定義上就係鑽研行為嘅，而且事實表明，收集會影響物品嘅市場價值，令到冇乜實用價值嘅物品都可以以高價賣出，所以經濟學同市場學等領域嘅工作者都有興趣想理解收集依種行為。

人類以外嘅動物物種都有類似收集噉嘅行為。對動物行為做嘅研究表明，有多種嘅雀鳥同哺乳類都會將搵到嘅嘢食儲喺同類搵唔到嘅地方，仲有足夠嘅認知能力，記得自己收埋咗嘅嘢食收埋咗喺邊，有需要嗰時會搵返啲嘢食出嚟。依點仲同動物嘅智能息息相關－隻動物要能夠搵返儲起咗嘅嘢食，表示佢實要有返咁上下嘅記憶能力，而且仲有證據指，動物要有能力想像未來，能夠預估啲未熟嘅果實要過幾耐時間先熟，做到「喺收埋咗嗰粒果實啱啱熟嗰陣掘返佢出嚟」，所以藏食行為被指可能係間接促進咗智能嘅進化。

對於人類嘅收集行為，有經濟學家提出可以由新穎度嘅角度思考。佢哋指出，會有人想攞嚟收集嘅嘢，實係有一定嘅內部差異嘅－例如甲蟲噉，甲蟲嘅標本吸引到好多愛好昆蟲嘅人收集，而事實係甲蟲同時亦出晒名係最多樣化嘅目之一，淨係一個目已經有成超過 400,000 種物種，唔同甲蟲物種喺顏色同形狀上可以好唔同。噉想像以下嘅過程：
一個人喺度收集緊 X 依類物品；
有日，佢見到一件物品 A，A 屬於 X；
A 同嗰位收藏家打前見過嘅 X 相當唔同，設新穎度  做「A 同收藏家打前見過嘅 X 之間嘅差異」；
如果  嘅數值有咁上下大但又唔係大得滯，位收藏家攞到 A 就會好過癮；
上述過程一路重複，收藏家手上擁有嘅 X 越嚟越多；
－而提出依套諗法嘅經濟學家指出，推出可收集商品嘅企業應該要好好噉控制產品嘅新穎度嘅「劑量」，以求達致「夠新穎，但又唔會新穎得滯」嘅理想狀態亦可以睇吓收集嘅心理學。

經濟學上講嘅囤積：一種喺通脹情況下常見嘅行為，都係涉及有人係噉儲起某啲物品。
投資：收藏藝術品等嘅嘢可以用嚟保值，作為投資嘅一種。
RPG、TCG、Collect-athon
遊戲道具同遊戲成就
博物館、圖書館
古蹟保留、文獻保養
鐵路迷、巴士迷

歐詞

文獻

Andersson, M., & Krebs, J. (1978). On the evolution of hoarding behaviour. Animal Behaviour, 26, 707-711.
Carey, C. (2008). Modeling collecting behavior: The role of set completion. Journal of Economic Psychology, 29(3), 336-347.
Ijams Spaid, B. (2018). Exploring consumer collecting behavior: a conceptual model and research agenda. Journal of Consumer Marketing, 35(6), 653-662.

攷

拎

我哋嘅腦啲線係駁到會令我哋想收集物品嘅 | Daniel Krawczyk. TEDxSMU ，由心理學同腦神經學嘅角度，剖析收集依種行為。
點樣投資葡萄酒，福布斯 ，依篇文講到收藏葡萄酒嚟做投資。
雅藝術可以係一種高雅嘅投資，Investopedia ，依篇文講收藏藝術品嚟做投資。
投資落罕有寵物小精靈咭度嘅 10 個理由，Entrepreneur ，依篇文講收藏寵物小精靈咭做一種投資。

收藏